Udenlandske medier antyder nu, at Kevin Magnussens Renault-sæde er i fare, men danskeren insisterer på, at han ikke har grund til at bekymre sig.

»Medierne ER irriterende,« siger han med et smil til BT i Renault-teamets mobile hovedkvarter i paddocken i Hockenheim, hvor Tysklands Grand Prix afvikles i weekenden.

Det er to af de mest respekterede Formel 1-medier, der skriver, at Renault vil udskifte både Jolyon Palmer og Kevin Magnussen inden 2017-sæsonen.

Det ansete engelske ugeblad Autosport skrev allerede for et par uger siden, at det ser ud til, at ’hverken Jolyon Palmer eller Kevin Magnussen får forlænget deres kontrakter’.

I går udkom verdens største Formel 1-magasin F1 Racing. Her skriver man, at Renault sandsynligvis dropper begge deres kørere. Med hensyn til Kevin Magnussen skriver magasinet, at der i teamet er en ’stigende bekymring over en række episoder på banen’, og at medlemmer af teamet har opfattet danskerens afslappede stil som ’mangel på engagement’.

Med halvdelen af 2016-sæsonen tilbage er den officielle udmelding naturligvis langt mindre kontroversiel. Teamchef Frederic Vasseur, der efter den seneste reorganisering sidder ved bordenden, når 2017-kørerne skal findes, siger:

»Begge vores kørere leverer godt, solidt arbejde, og de fungerer fint med teamet. Jeg har et udmærket forhold til dem begge, og de ved, hvad der forventes af dem.«

Vasseur slutter med ordene:

»Vi tager beslutning om 2017, når vi synes, tiden er inde.«

Vasseurs PR-speak er naturligvis positiv, men det centrale er, at der ikke er taget beslutning om Renaults 2017 line-up.

»Jeg synes, jeg arbejder hårdt og gør det godt,« siger Kevin Magnussen om rygterne i Autosport og F1 Racing.

»Så længe jeg ikke kan gøre det bedre, er der vel ingen grund til at bekymre sig. Og i sammenligning med Palmer har jeg gennem første halvdel af sæsonen haft en klar fordel.«

Situationen minder på mange måder om 2014, hvor McLaren i månedsvis holdt Kevin Magnussen hen i uvished. Han har selv indrømmet, at presset påvirkede ham negativt, men nu siger han:

»Denne gang rammer det ikke så hårdt, for jeg har jo prøvet det hele før. Det eneste, jeg kan sige med sikkerhed, er, at ingen på nuværende tidspunkt har skrevet under på en Formel 1-kontrakt med Renault for 2017.«